As ‘n mens kyk na die duisternis om ons kan ‘n mens baie moedeloos raak. Dink maar net aan die konflikte in talle politieke sisteme. Die vervolging rondom vryheid van spraak. Die ernstige verdrukking rondom vryheid van geloof. Baie gelowiges ly op talle plekke in die wêreld. Op talle maniere gee die virus ons ook die idee dat die duisternis oorneem. Daar is soveel disinformasie. Soveel onsekerheid. Miskien is dit egter ‘n bedekte seën dat ons soveel inperking belewe. Want, dit wys vir ons hoe onnatuurlik dit is vir ligte om nie te skyn waar dit donker is nie. Ons het miskien te gewoond geraak om ons lig te laat skyn waar al die ander ligte in die kerk brand. So, Johannes 1 is daarom ‘n wekroep. Jesus is die Lig vir hierdie wêreld. Hy het eenmaal deur die getuienis van Johannes sy mense bereik. Sommige het Hom verwerp. Ander het geglo. Jesus soek egter nog steeds mense om van Hom te getuig. Ook op hierdie Kersdag. Al wat jy moet doen, is om ja te sê, sodat Hy jou kan stuur.
Ons het nodig om die vreugde van die evangelie weer te herontdek. Om aan die voete van ons Vader die boodskap van verlossing weer in te drink. Om weer bly te raak oor die gawes wat God ons gee soos kinders wat opgewonde raak oor die verrassings van die Adventskalender.
Ek self is intens bewus van die verliese van hierdie jaar. In die gemeenskap. In die gemeente. Ook in my eie gesin. Niemand van ons is onaangeraak deur wat hierdie jaar vir ons gebring het nie.
Maar, en dit is die maar van Jesaja 61. Dit is die maar van hierdie Advent. Daar is nie net verliese nie. Daar is ook vreugdes. En dit is die vreugdes wat ons die moed gaan gee vir die nuwe jaar wat kom. Wat ons die murg in ons pype gaan gee om die uitdagings die hoof te bied. Om ‘n verskil te maak in hierdie wêreld. Om boodskappers van blydskap te wees.
Dan is dit goed om die boodskap van VREDE te hoor in Jesaja 40:1-11. Jy hoef nie oorweldig te voel deur die nood en geweld in ons wêreld nie. Kyk, hier is jou God! sê Jesaja. Hy is die Sterk God. Hy kan doen wat Hy wil doen. Hy is ons Herder. En Hy bring die vrede waarna jy met jou hele wese smag!